PNL-iștii s-au prăbușit în sondaje de când ”performează” la guvernare și și-au trădat electoratul aliindu-se cu PSD, dar asta nu-i împiedică să-și facă planuri mari pentru europarlamentare, alegerile care deschid anul electoral 2024.
Șansele partidului să obțină un scor măcar apropiat celui de la precedentele alegeri sunt practic zero, deci în viitorul
Parlament European vor avea mai puțini reprezentanți. În ciuda locurilor mai puține, numărul celor interesați e mai mare. Din 10 europarlamentari câți are acum PNL, nouă vor încă un mandat. Lor și se adaugă și alți miniștri și foști miniștri care, de asemenea, vor să ajungă în P.E..
Subiectul a fost tratat în cheie ironică de Dan Vîlceanu, deputat încă în PNL, dar cu un picior în afara partidului după ce a criticat de mai multe ori conducerea formațiunii.
Declarațiile au fost făcute în cadrul emisiunii „Bună, România!”, moderată de Radu Buzăianu și Răzvan Zamfir pe B1 TV.
Potrivit lui Vîlceanu, cu excepția lui Marian-Jean Marinescu, toți actualii europarlamentari ai PNL vor încă un mandat. Printre ei se numără Rareș Bogdan, Dan Motreanu, Vasile Blaga, Cristian Bușoi și Siegfried Mureșan.
În plus, potrivit informațiilor prezentate de Radu Buzăianu și Răzvan Zamfir, foștilor miniștri Virgil Popescu și
Marcel Vela li s-a promis, de asemenea, câte un loc în P.E.. Pe lângă aceștia, și Alina Gorghiu, actualul ministru al Justiției, ar vrea să candideze la europarlamentare.
„Cu siguranță s-au făcut promisiuni și altor grei care nu sunt în Parlamentul European, mai sunt câțiva care-și doresc. (Marcel Vela și Virgil Popescu sunt doritori?) Da, și mai sunt și alți miniștri din câte știu eu, mai sunt și oameni care au fost miniștri și vor să fie în Parlamentul European, plus nouă dintre cei care sunt deja europarlamentari. Unul știu sigur că nu vrea. Eu știam că nu mai vrea să candideze Marian-Jean Marinescu, dar s-ar putea să greșesc.
Fiind concurența așa mare, va fi foarte greu de făcut lista. (…) Având în vedere și sondajele, faptul că nu mai obținem scorul pe care l-am obținut atunci, va fi foarte foarte complicat să amenajezi cumva lista asta astfel încât să nu generezi nemulțumiri”, a declarat Dan Vîlceanu, pentru B1 TV.
Întrebat despre Lucian Bode, Vîlceanu a spus ironic: „Sunt convins că, pentru a trage lista PNL în alegerile europarlamentare, care sunt primele și dau cumva tonul alegerilor de anul viitor, cred că și dl Ciucă și dl Bode ar trebui să fie pe listă, că altfel nu te votează oamenii”.
De asemenea, întrebat cine crede că ar trebui să deshcidă lista de candidați, Vîlceanu a răspuns: „Dl Ciucă, evident! E prezidențiabilul partidului… Ați văzut că sunt colegi care spun că e cel mai bine poziționat… Dacă n-aș spune că e dl Ciucă, ar însemna că-mi bat joc pur și simplu și iar m-ar da afară”.